Københavns Politi har sigtet to studerende for dokumentfalsk.

Københavns Politi oplyser, at de to er sigtet for at have forfalsket henholdsvis flere karakterer og en lægeerklæring, og at de er blevet opdaget af deres uddannelsessted i København.

Den første studerende, en 24-årig mand, skal ifølge politiet have gjort det for at få et studiejob. Manden har muligvis photoshoppet sine karakterer.

Straffeloven om dokumentfalsk § 171. Den, der gør brug af et falsk dokument til at skuffe i retsforhold, straffes for dokumentfalsk.

Stk. 2 . Ved et dokument forstås en skriftlig eller elektronisk med betegnelse af udstederen forsynet tilkendegivelse, der fremtræder som bestemt til at tjene som bevis.

Stk. 3. Et dokument er falsk, når det ikke hidrører fra den angivne udsteder, eller der er givet det et indhold, som ikke hidrører fra denne.

§ 172. Straffen for dokumentfalsk er bøde eller fængsel indtil 2 år.

Stk. 2. Er dokumentfalsk af særlig grov karakter, eller er et større antal forhold begået, kan straffen stige til fængsel i 6 år.

Det andet forhold handler om en kvindelig studerende på 25 år, der ifølge sigtelsen ad to omgange har forfalsket en lægeerklæring for at undgå en eksamen. Det er sket, ved at den 25-årige kvinde har genbrugt tidligere lægeerklæringer, pyntet på dem og brugt dem igen.

Risikerer fængsel op til 40 dage

Og det er en dybt alvorlig sag, siger vicepolitiinspektør Thomas Tarpgaard fra Københavns Politi.

- Straffen for dokumentfalsk er forskellig fra sag til sag, men praksis er, at man får mellem 30 og 40 dages fængsel, og det kan også være ubetinget alt efter sagens karakter, siger Thomas Tarpgaard.

Politiet går ud med denne sag netop for at advare de unge.

- Vores ærinde er af forebyggende karakter - det er en dum måde at få ødelagt sin fremtid, siger Thomas Tarpgaard.

Ifølge politiet har de alene i Københavns politikreds haft 30-40 sager om året de seneste par år om dokumentfalsk, der har 'uddannelsesmæssig karakter'.